stanford-oval/wikipedia huggingface dataset:
מרתה קורי

| --- | --- |

 לידה:  1619 אנגליה, הממלכה המאוחדת 
 הוצאה להורג:  22 בספטמבר 1692 (בגיל 73 בערך) דנברס, ארצות הברית 
 מדינה:  אנגלים 
 מקום מגורים:  דנברס 
 בן או בת זוג:  Giles Corey (?–1692) 
 
מרתה קורי (באנגלית: Martha Corey‏; 1618 לערך - 22 בספטמבר 1692) הייתה אישה אמריקאית בשנות השבעים לחייה, אשר הואשמה במעשי כישוף במסגרת ציד המכשפות בסיילם. היא הייתה אחת מן הנשים האחרונות שהוצאו להורג במסגרת משפטי סיילם. בעלה השני, גילס קורי, נשפט והוצאה להורג בגין כשפים גם כן.
חייה

מרתה קורי נולדה בניו אינגלנד לבני הזוג פנון.
היא הייתה נשואה פעמיים: תחילה לאדם בשם הנרי ריץ' ממנו היה לה לפחות ילד אחד, בן בשם תומאס. לאחר מותו ב-27 באפריל 1690, התחתנה מרתה עם בעלה השני, גילס קורי, שהיה חקלאי אמיד בשנות השבעים לחייו ושומר בעיירה. עבור גילס, היו אלו נישואים שלישיים.
לפי עדויות ומסמכים שונים, למרתה היה ילד נוסף, בנוני, שנולד מחוץ לנישואים מאב שהיה ממוצא ילידי או אפרו-אמריקאי, בסביבות שנת 1670. הוא ככל הנראה נולד כאשר הייתה נשואה לבעלה הראשון והיא חיה בנפרד מבעלה כדי לגדל אותו, אולם הוא גר יחד איתה ועם בעלה השני. בנוני היה עבור תושבי סיילם הוכחה לדרך החיים המפוקפקת שבחרה אימו.
האשמות

מרתה ובעלה היו חברים רשמיים החל משנת 1691 בכנסיית סיילם וילג', כיום העיירה דנברס במסצ'וסטס, והיא עצמה הייתה ידועה כאדם דתי. יחד עם זאת, מרתה לא האמינה בשטן ולא במכשפות או בכשפים. היא מעולם לא תמכה במשפטי המכשפות ואף דיברה בגלוי על כך שלדעתה האישומים שנעשו הם שקר וכזב. היא הוקיעה בפומבי את המשפטים ואת השופטים שלקחו בהם חלק. בתגובה לדבריה קמו שתי נערות, אן פטנם ומרסי לואיס, והאשימו אותה בעיסוק בכישוף. ב-12 במרץ 1692 אן פטנם טענה שראתה את רוחה של מרתה, ושבוע לאחר מכן הוצא נגדה צו מעצר בטענה שגרמה לחבלה לאן פטנם ולאמה, למרסי לואיס ולעוד שתי נשים. כאשר נשאלה פטנם אלו בגדים לבשה מרתה בזמן שכביכול נתגלתה אליה, היא השיבה שלא הצליחה להביט לכיוונה מרוב שהסתנוורה. לגברים שבאו לקחת אותה מביתה אמרה מרתה: "אני יודעת למה באתם, כדי לדבר איתי על היותי מכשפה, אבל אני לא מכשפה. אין לי שליטה על מה שאחרים אומרים עליי". ב-21 במרץ הובאה מרתה לפני בית משפט. את החקירה נגדה ניהלו השופטים ג'ון הת'ורן וג'ונתן קורווין. מרתה לא הייתה מודעת לרמת הפראנויה שאחזה בסיילם באותה תקופה, וענתה בתום לב ובגיחוך להאשמות שהועלו נגדה: "לא עסקתי בכישוף מעולם, מאז שנולדתי. אני אישה נוצריה". היא אף ביקשה מהשופטים לא להתייחס ברצינות להתמרמרויות ההיסטריות של הילדות המאשימות. במסמכים מבית המשפט עולה כי הנערות הקימו מהומה בכל פעם שמרתה נשכה את שפתיה והחלו לפרכס. אן פטנם סיפרה לשופטים כי ראתה את מרתה מתפללת לשטן מחוץ לחלונה, בזמן שמשפחתה ישבה לאכול ארוחת ערב. על סמך עדויות אלו נשלחה מרתה למאסר בבוסטון עד תום ההליכים.
ב-14 באפריל 1692, מרסי לואיס, אחת הנערות המאשימות, סיפרה כי ראתה את רוחו של גילס, בעלה של מרתה, אשר נגלה אליה והכריח אותה לחתום בספר השטן. גילס בן ה-80, שהגן של שמה הטוב של אשתו, נעצר ב-18 באפריל יחד עם עוד שלוש נשים: ברידג'ט בישופ, אביגייל הובס ומרי וורן. הובס ומרסי לואיס האשימו אותו בכשפים והוא הובא לבית משפט ונחקר על ידי אותם השופטים שחקרו את אשתו. הוא סירב להודות באשמה ונשלח למעצר.
המשפט

מרתה נשפטה ונמצאה אשמה בכישוף ב-9 בספטמבר 1692. היא נידונה למוות בתלייה יחד עם מרי איסטי, אליס פרקר, אן פודאטור, דורקס הואר ומרי ברדביורי. יום לאחר מכן, חברי הכנסייה בה הייתה חברה הצביעו בעד נידוי וגירשו אותה מהכנסייה.
הוצאה להורג

ב-19 בספטמבר הופשט גילס מבגדיו ועל חזהו הונח קרש. בעוד אנשי סיילם נאספו סביבו, נערמו על הקרש אבנים כבדות בזו אחר זו כמעין שיטת עינוי שטרם נראתה בסיילם, אשר מטרתה להוציא הודאה מאדם שהואשם בכישוף. הוא התחנן שיוסיפו עוד אבנים כדי שמותו יהיה מהיר יותר, וסירב להודות באשמה. בסופו של דבר נמחץ גילס בן ה-80 למוות ונקבר בקבר לא מסומן.
ב-22 בספטמבר מרתה הובאה לגלואוז היל והוצאה להורג בתלייה יחד עם עוד חמש נשים ושני גברים, כולם קורבנות של ציד המכשפות בסיילם. בשנת 1954 שמה של מרתה קורי נוקה באופן רשמי.
הערות שוליים

1 2 3  Giles and Martha Corey Memorial, Salem Witch Museum (באנגלית אמריקאית)
1 2 3 4 5  Biography of Martha Corey, Last Woman Hung in the Salem Witch Trials, ThoughtCo (באנגלית)
↑  Important Persons in the Salem Court Records, salem.lib.virginia.edu
↑  Richard Priebe, The Project Gutenberg eBook of Salem Witchcraft, Volumes I and II, by Charles Upham
1 2 3  Martha Corey, History of American Women, ‏2008-06-14 (באנגלית אמריקאית)
יחסי הונגריה–רומניה

| יחסי הונגריה–רומניה |
| --- | --- |
הונגריה: רומניה


הונגריה: רומניה
שטח (בקילומטר רבוע)
93,028: 238,391
אוכלוסייה
9,657,730: 18,970,399
תמ"ג (במיליוני דולרים)
212,389: 351,003
תמ"ג לנפש (בדולרים)
21,992: 18,503
משטר
רפובליקה

בין הונגריה לבין רומניה מתקיימים יחסים דיפלומטיים מלאים, ושתי המדינות חברות באיחוד האירופי ובנאט"ו.
היסטוריה > טרנסילבניה ההונגרית

במשך 1,000 שנים הייתה טרנסילבניה תחת שלטון ממלכת הונגריה, או נסיכות הונגרית עצמאית.
בשנת 1883 הצטרפה רומניה לברית המשולשת, אולם במלחמת העולם הראשונה התנערה רומניה מהברית, ובשנת 1916 הצטרפה למלחמה לצד מדינות ההסכמה. בעקבות כך כבשו הגרמנים והאוסטרים את רומניה, אולם לאחר תבוסתם במלחמה, קיבלה רומניה את טרנסילבניה ובוקובינה שהיו תחת שלטון האימפריה האוסטרו-הונגרית.
היסטוריה > מלחמת הונגריה-רומניה

בדצמבר 1918 חצה הצבא הרומני שהיה מוצב מעבר לנהר מורש בטרנסילבניה את אזור ההפרדה והתקדם לקלוז' ואחר כך לסיגטול מארמאציאי, לאחר שרומניה פנתה לקבלת אישור לפעולה מהמעצמות שישבו בוורסאי, בתואנה של הצורך להגן על הרומנים של טרנסילבניה. בפברואר 1919, הובילה האלימות הגואה באזור – הניסיונות של הבולשביקים לייצא את המהפכה הקומוניסטית להונגריה – ליצירת אזור חיץ נייטרלי בין רומניה להונגריה.
ראש הממשלה של הרפובליקה העצמאית של הונגריה התפטר במרץ 1919, בשל סרובו להכיר בחוזה ורסאי שהעביר את טרנסילבניה לריבונות רומניה. כשהמפלגה הקומוניסטית של הונגריה בראשות בלה קון הגיעה לשלטון במרץ 1919, היא הכריזה על הקמת הרפובליקה הסובייטית של הונגריה והבטיחה כי הונגריה תזכה שוב בכל השטחים שהיו בשליטתה בזמן האימפריה האוסטרו-הונגרית, והחליטה לתקוף את צ'כוסלובקיה ורומניה. הצבא ההונגרי החל במתקפה בטרנסילבניה באפריל 1919 לאורך הנהרות סומש, קריש ומורש. מתקפת נגד רומנית דחפה את הכוחות ההונגרים עד לנהר טיסה במאי. מתקפה הונגרית נוספת ביולי חדרה לעומק של 60 ק"מ מאחורי הקווים הרומנים, עד שנעצרה על ידי מתקפת נגד רומנית, שהובילה בסופו של דבר לכיבוש הבירה ההונגרית בודפשט באוגוסט, ולסופה של הרפובליקה הסובייטית ההונגרית. הצבא הרומני נסוג מהונגריה בין אוקטובר 1919 ומרץ 1920.
חוזה ורסאי שנחתם רשמית ביוני 1919, הכיר בריבונות רומניה על טרנסילבניה. חוזה סן-ז'רמן (1919) וחוזה טריאנון (שנחתם ביוני 1920) פירטו את מעמדה של טרנסילבניה והגדירו את הגבול החדש בין המדינות הונגריה ורומניה. המלך הרומני פרנדיננד הראשון והמלכה מריה הוכתרו באלבה יוליה ב-1922.
היסטוריה > מלחמת העולם השנייה

לאחר חתימת הסכם ריבנטרופ–מולוטוב ועל פי מה שהוסכם בו, תבעה ברית המועצות מרומניה את בסרביה ואת צפון בוקובינה, כולל חבל הרצה. רומניה, חסרת בני ברית, נאלצה להיכנע לאולטימטום הסובייטי ונסוגה מחבלים אלה שנכבשו מיד על ידי הצבא האדום. במסגרת תכתיב וינה ב-30 באוגוסט 1940 הכריחו גרמניה הנאצית ואיטליה את רומניה לוותר על צפון טרנסילבניה לטובת הונגריה, וכן להעניק לבולגריה את חבל הקדרילטר (דרום דוברוג'ה), ב-5 בספטמבר 1940.
במאמץ להתגבר על המשבר הפוליטי שנוצר עם אובדן בסרביה, מינה קרול השני, מלך רומניה את הגנרל יון אנטונסקו לראש ממשלה, ב-6 בספטמבר 1940. אנטונסקו הכריח את המלך להתפטר, ושם על כיסאו את בנו מיכאי הראשון בן ה-19. אנטונסקו כרת ברית עם תנועת הלגיונרים והכריז על רומניה כמדינה "לאומית-לגיונרית", כשתוארו "Conducător" - מנהיג. רומניה כרתה ברית עם גרמניה מתוך תקווה להשיב לעצמה, בעזרת גרמניה, את החבלים שעברו לברית המועצות, לכן חתמה על ההסכם התלת צדדי ב-23 בנובמבר 1940. ב-1941 נכנסו למדינה חיילים גרמנים והשתמשו בשטחה לפלישה ליוגוסלביה ולאחר מכן, יחד עם הצבא הרומני הגדול, לברית המועצות. כמו כן נהנו הגרמנים משימוש חופשי באוצרות הטבע של רומניה, במיוחד חיטה ונפט.
ב-22 ביוני 1941 הצטרפה רומניה למבצע ברברוסה, הפלישה הגרמנית לברית המועצות. לא רק זאת שאפשרה מעבר חיילים גרמנים בשטחה, אלא גם תרמה 300,000 מחייליה ללחימה לצד הגרמנים בחזית, יותר מכל בעלת ברית משנית אחרת. רומניה סיפחה לשטחה שטחים עצומים. היא השיבה לעצמה את בסרביה וסיפחה שטחים ניכרים ממזרח לנהר הדניסטר, כולל העיר אודסה.
משהתהפך גלגל המלחמה, התבוסה הגרמנית לצבא האדום נראתה בלתי נמנעת והצבא האדום התקרב לנהר פרוט, הודח אנטונסקו, וב-23 באוגוסט 1944 הכריזה רומניה על תמיכתה בבעלות הברית, ועד מהרה נכבשה המדינה על ידי הצבא האדום. לאחר המלחמה הוחזרו לרומניה כל שטחיה מלפני המלחמה, מלבד בסרביה ודרום דוברוג'ה.
היסטוריה > לאחר המלחמה

לאחר המלחמה הוקם בשתי המדינות משטר קומוניסטי, והונגריה ורומניה היו שותפות בברית ורשה. הונגריה הייתה שותפה לדיכוי האביב של פראג בצ'כוסלובקיה בשנת 1968, אך רומניה סירבה להשתתף השתתפות צבאית בכך.
בשנת 1989 הופל משטרו של ניקולאה צ'אושסקו, וברומניה נערכו בחירות חופשיות.
יחסים כלכליים

בשנת 2012 סך הסחר הבינלאומי בין רומניה להונגריה היה 7.3 מיליארד אירו, כאשר היצוא מרומניה היה 2.4 מיליארד אירו, ואילו היצוא מהונגריה היה 4.9 מיליארד אירו הונגריה מדורגת כשלישית בשותפות הסחר של רומניה, לאחר גרמניה ואיטליה
קבוצת MOL ו-OTP בנק, הם שתיים מהחברות הגדולות בהונגריה, אשר קיימות ברומניה מאז 2003 ו-2004 בהתאמה. קבוצת MOL מפעילה (נכון לאוגוסט 2013) רשת של 138 תחנות דלק ברומניה, המהוות כ-10% מסך כל תחנות התדלוק. ל-OTP בנק יש רשת ענפה של סניפים ברומניה, עם נוכחות בכל מחוז
ויז אייר היא חברת תעופה בעלות נמוכה מהונגריה, המפעילה טיסות מכמה שדות תעופה ברומניה (בוקרשט, קלוז' נאפוקה, טרגו מורש, סיביו, טימישוארה, יאשי, סוצ'אבה וקראיובה) ליעדים שונים באירופה. זוהי חברת התעופה הזולה ביותר הפועלת ברומניה, ובשנת 2013 היא הטיסה 3.2 מיליון נוסעים ליותר מ-72 יעדים שונים.
RCS & RDS היא חברת התקשורת המובילה ברומניה, והיא החברה השנייה או השלישית בשוק הטלוויזיה בהונגריה, עם (נכון לאוגוסט 2013) 22.4% נתח שוק
| מיליונים (€) | 2012 | 2013 | 2014 | 2015 |
| --- | --- | --- | --- | --- |
| יצוא | 4,767.23 | 4,600.36  | 4,609.39  | 4,742.39  |
| יבוא | 2,050.98 | 2,120.00  | 2,500.07  | 2,550.72  |
| מאזן | 2,716.25 | 2,480.34 | 2,109.32 | 2,191.68 |
נציגויות דיפלומטיות

הונגריה מחזיקה ברומניה שגרירות בבוקרשט, ו-5 קונסוליות בטימישוארה, בראשוב, קונסטנצה, יאשי ודרובטה-טורנו סברין.
רומניה מחזיקה בהונגריה שגרירות בבודפשט, ו-2 קונסוליות בגיולה וסגד.
Far Cry 5

| --- | --- |

 כללי
 תאריך הוצאה:  27 במרץ 2018
 סוגה:  משחק ירי בגוף ראשון
 מספר שחקנים:  1, אך אפשר לשחק עם 2 במצב שיתופי (CO-OP Mode)
 פיתוח:  יוביסופט טורונטו
 הוצאה לאור:  יוביסופט
 ארץ מקור:  קנדה
 שפות:  אנגלית, קוריאנית, יפנית, פולנית, רוסית, פורטוגזית ברזילאית, סינית מפושטת, הולנדית, ערבית, צרפתית, צ'כית, איטלקית, ספרדית, גרמנית, סינית מסורתית 
 עיצוב:  ז'אן אלקסיס דויון, ליאם וונג
 סדרה:  Far Cry
 גילאים:  17+
 דרישות תוכנה
 מנוע משחק:  Dunia Engine
 מצבי משחק:  שחקן יחיד, אך אפשר שיתופי
 פלטפורמות:  PlayStation 4  PlayStation 5  Windows (PC)  Xbox One  Stadia
 המשחק הקודם:  Far Cry Primal
 המשחק הבא:  Far Cry New Dawn
 
 אתר רשמי
 
Far Cry 5 הוא משחק פעולה והרפתקאות בגוף ראשון מסוג עולם פתוח, שפותח על ידי Ubisoft Toronto ושווק על ידי Ubisoft ויצא לאור בשנת 2018. הוא המשחק הישיר עם סימני שאלה נוספת בסדרת המשחקים Far Cry. המשחק מתרחש במחוז דמיוני הנקרא "מחוז הופ" (Hope County), אזור בדיוני במונטנה שבארצות הברית,
המשחק סובב סביב ה-"פרויקט בשער העדן" (Project at Eden's Gate), כת יום הדין שהשתלטה על המחוז בפיקודו של המנהיג הכריזמטי והחזק שלה, ג'וסף סיד. השחקן משחק כסגן שריף זוטר ללא שם שנלכד במחוז הופ וחייב לעבוד עם צד המתנגדים כדי לשחרר את האזור מהשלטון הרודני של המשפחה של ג'וסף והכת.
עלילה > סופים

אם הסגן מחליט ללכת, ג'וסף סולח להם ונכנס לכנסייה עם חבריו המהופנטים של הסגן. הסגן, השירף, פראט והדסון עוזבים בטנדר, השריף מבטיח להם שהם יחזרו עם המשמר הלאומי כדי לעזור לשחרר את מחוז הופ מהכת. השריף מדליק את הרדיו ו-"Only You" מתנגן, מה שמפעיל את שטיפת המוח של ג'ייקוב. הסגן מוכנס שוב לטראנס והמסך הופך לשחור, מה שמבינים מהסצנה זה שהסגן בטח השתגע והרג את כולם.
אם הסגן בוחר להתנגד, ג'וסף מכריח את הסגן להילחם ולעזור לחבריו המהופנטים. שידורי רדיו לאורך המשחק העלו כי העולם שמחוץ למחוז הופ הופך לכאוס ומלחמה גרעינית קרבה. חששות אלו מתממשים כאשר ג'וסף נתפס ופצצה גרעינית מתפוצצת מרחוק. הסגן, השריף, פראט והדסון בורחים עם ג'וסף שנלכד לבונקר של דאצ'. הם מתנגשים עם הטנדר שלהם בעץ, מה שהורג את השריף, פראט והדסון. ג'וסף משתחרר ונושא את הסגן המחוסר הכרה אל הבונקר. הסגן מתעורר אזוק למיטה, הוא רואה את דאצ' מת על הרצפה. יוסף מדבר על אובדן משפחתו ואדמתו וטוען שזו "ההתמוטטות" שאלוהים דיבר איתו עליו. הוא אומר לסגן שעם אובדן משפחתו, זה שהסגן הוא כל מה שנשאר לו ושהוא המשפחה שלו עכשיו. הסוף הזה מוביל לספין-אוף Far Cry New Dawn.
אפשר למצוא סוף סודי בתחילת המשחק. הסגן מחליט לא לעצור את ג'וסף במהלך המפגש הראשון שלהם. השריף, שהתנגד לתפיסתו החזיתית בגלל ההסתברות שיארב ויהרג, מוריד את ידיו של ג'וסף ומורה לקבוצה לעזוב. למרות מחאותיו של בורק, השריף טוען ש"עדיף לעזוב מאשר להיות לבד" ושאף אחד לא יהיה בחיים אם יעצרו את ג'וסף.
עלילה > תוכן ניתן להורדה (DLC)

לפני יציאת המשחק, יוביסופט הודיעה על הוצאה לאור לשלושה פרקים של תוכן להורדה (DLCs) בשם Hours of Darkness, Lost on Mars ו-Dead Living Zombies. כל פרק מספר סיפור עצמאי המתמקד בדמות משנית מהסיפור הראשי.
עלילה > תוכן ניתן להורדה (DLC) > Hours of Darkness - שעות של חשכה

המשחק לוקח חלק בשיא מלחמת וייטנאם. השחקן לוקח על עצמו את התפקיד של וונדל רדלר, רובאי הידוע בסימן הקריאה Python 2-5. המסוק של פייתון מופל תוך כדי משימה לצפות בעמדותיהם של כוחות צפון וייטנאם בעמק הג'ונגל הרחב. הוא נלקח בשבי על ידי צבא צפון וייטנאם, אך נמלט במהלך תקיפה אווירית. הוא משחזר מכשיר קשר מהמסוק שהופל ומקבל הוראה לחצות את העמק לנקודת חילוץ. מה שהתחיל כמשימת סיור הופך למשימת חילוץ כאשר פייתון מאתר את חבריו ליחידה ג'וקר, מוזס ויוקל. כשהוא מסתכן בשטח האויב, פייתון משחרר שבויי מלחמה דרום וייטנאמים, מחבל בסוללות נ"מ, הורג מפקדים צפון וייטנאמים ושורד את ריסוס אייג'נט אורנג'. כשהם מגיעים לנקודת החילוץ, פייתון וחבריו לחולייה נלחמים בגלי חיילים כשהם מחכים למסוקים. הניצולים מחולצים בשלום ומוטסים אל מחוץ לעמק.
עלילה > תוכן ניתן להורדה (DLC) > Lost on Mars - אבוד על מאדים

המשחק מתמקד בניק ריי. ניק מועבר בטלפורטציה למאדים שם הוא פוגש את ראשו חסר הגוף של הורק דרבמן, ג'וניור הורק מגלה שהוא שלח לניק טלפורטציה למשימה להציל את כדור הארץ לאחר שהורק עצמו נכשל. ניק נפגש עם ANNE, בינה מלאכותית בת אלפי שנים, שמזהירה שגזע חייזרים עוין בשם הארכנידים מרכיבים את ההכנות האחרונות לפלישה לכדור הארץ. בלי שום דרך להגיע הביתה, ניק מגויס להחזיר את הכוח ל-ANNE, מה שמאפשר לה לבנות את ההגנות שלה ולסכל את הפלישה. הורק מקבל גוף רובוטי שיסייע במשימה ומבקש מניק לאתר את חלקי גופו החסרים. ניק מתחשד בכוונותיה של ANNE בזמן שהוא חווה סדרה של חזיונות אפוקליפטיים הכוללים את בתו הנולדת ומחוז הופ. השניים מצליחים להחזיר את הכוח ל-ANNE באופן מלא, אך פעולה זו מאפשרת לה להכין את הפלישה שלה לכדור הארץ מכיוון שהיא רואה בבני אדם צורות חיים נחותות. הם נלחמים הן ברובוטים שלה והן בשיבוטים של הורק שנוצרו מגופו שהורכב מחדש. הם משביטים את ANNE בהצלחה על חשבון גופתו של הורק. ניק והארק הרובוטי חוזרים לכדור הארץ, שם הם נחגגים כגיבורים.
עלילה > תוכן ניתן להורדה (DLC) > Dead Living Zombies - זומבים מתים חיים

המשחק מבוסס על גאי מארוול, במאי קולנוע בעל מוניטין של בנאדם שאי אפשר לעבוד איתו. הסגנון והטון של Dead Living Zombies שונים מאוד מקמפיין הסיפור הראשי ומפרקי תוכן אחרים, תוך הסתמכות על פארודיה, מטא-הומור וחוסר כבוד על העלילה. הוא מספר על הקריירה של מארוול וכיצד הוא הגיע למונטנה במהלך תקרית שער העדן. הימים הראשונים של הקריירה של מארוול רואים אותו פונה לבמאים עם הצעות לא רצויות לסרטי זומבים. בזמן שהבמאים מנסים לראות את היתרונות של הפרויקטים שלו, מהר מאוד מתברר שהם אלימים ללא תמורה עם מעט פיתוח עלילה או דמויות, והבמאים מאבדים עניין. מארוול מנסה להתאים את הפיצ'רים שלו על סמך המשוב שהוא מקבל, אבל אומרים לו שסרטיו צריכים "לומר משהו על החברה". הוא הופך למתוסכל כאשר במאי מנסה לתפוס שליטה יצירתית עבור סרט זומבים בנושא התחממות כדור הארץ. כשהוא מבין שהוא ניגש לסוג הבמאי הלא נכון, הוא מוצא הצלחה מסוימת כאשר אולפן קולט את הרעיון שלו לשובר קופות בשם The Fast and the Fiendish (מבוסס על סדרת הסרטים המהיר והעצבני) והוא מקבל את הקרדיט הראשון שלו לתסריטאות. הניסיון האחרון שלו הוא עבור Laboratory of the Dead, שמתקבל בחיובי על ידי במאי שאוהב את כל מה שהאחרים שנאו בסרטים של מארוול. מארוול מודה שאין לו ניסיון בבימוי סרטים ומוצעת לו עבודה בבימוי Blood Dragon 3 במחוז הופ.
חילוקי דעות

עיתונאים רבים סברו כי התפאורה והתפיסה הסיפורית של המשחק, הכוללת נושאים של פנאטיות דתית והופעת תנועות פוליטיות ימין קיצוני בגבולות ארצות הברית - בניגוד למקומים האקזוטיים יותר המתוארים בכותרים אחרים של הסדרה - תהפוך את המשחק לשנוי במחלוקת מאוד. עיתונאים אלה ציינו כי בשל הפיתוח הארוך, לא סביר שיוביסופט עיצבה בכוונה את הנרטיב של המשחק סביב האקלים הפוליטי בזמן ההכרזה, והוסיפו כי יוביסופט הקפידה להמעיט בכל קשר הנתפס לאירועים עכשוויים. בתגובה לביקורת, במאי המשחק דן היי חשף כי הסיפור נכתב כדי לדון בהשלכות של אמונות ואידאולוגיות שנלקחות לצורתן הקיצונית ביותר ולא כתגובה לאירוע פוליטי מסוים. דן הצהיר שהם הגיעו למקם את המשחק סביב כת במונטנה מכיוון שהם חשים שמונטנה משקפת גבול מרוחק שרוב האנשים לא היו מודעים אליו, דומה למיקומים במשחקים אחרים של הסדרה, וכי לאחר ביקור במדינה, גילו שמונטנה היא מקום "לאן אנשים הולכים להיות לבד, לאן שהם לא רוצים שיתעסקו איתם".
ניקוטין

| --- | --- |

מבנה מולקולרי
 
 שם סיסטמטי:  3-[(2S)-1-methylpyrrolidin-2-yl]pyridine
 שמות נוספים:  Nicorette, Nicotrol
 כתיב כימי:  C₁₀H₁₄N₂ 
 מסה מולרית:  162.23 גרם/מול
 מספר CAS:  54-11-5
 צפיפות:  1.01 גרם/סמ"ק
 מצב צבירה:  נוזל
 טמפרטורת היתוך:  -79 °C   194.15 K
 טמפרטורת רתיחה:  247 °C   520.15 K
 
ניקוטין הוא אלקלואיד וסם פסיכואקטיבי ממריץ, המצוי בעיקר בצמח הטבק ובצמחים נוספים בריכוזים שונים, המהווה את החומר הפעיל במוצרי טבק כגון סיגריות וסיגרים.
בטבע, הניקוטין נמצא בעיקר בצמח הטבק, בשיעור של בין 0.5% ל־3% ממסת הצמח, ונוצר בשורשי הצמח ונאגר בעליו. הניקוטין נמצא בכמויות מזעריות יותר גם בצמחים אחרים ממשפחת הסולניים, כגון חציל, עגבנייה, תפוח אדמה ופלפל ירוק. ניקוטין מזוקק הוא נוזל שמנוני היגרוסקופי ומסיס במים בצורתו הבסיסית. מלחיו וחומצות הנגזרות ממנו מסיסים במים גם כן.
הניקוטין הוא אלקלואיד אורגני ורעלן עצבי חזק במיוחד עבור חרקים. כל אופני צריכתו גורמים להגעתו אל מחזור הדם ולהתפתחות הדרגתית של סבילות ותלות בו. רוב הרעלות הניקוטין נגרמות בשל חשיפה לקוטלי חרקים המכילים ניקוטין בריכוז גבוה.
השפעותיו על גוף האדם

ניקוטין הוא אגוניסט של חלק מקולטני האצטילכולין, המכונים בהתאם קולטני אצטילכולין ניקוטיניים. אצטילכולין משמש כמוליך עצבי הן במערכת העצבים המרכזית והן במערכת העצבים ההיקפית, שבה ניתן למצוא קולטני ניקוטין גנגליוניים בגנגליונים האוטונומיים.
ברגע שהניקוטין נשאף לריאות, הוא נספג עד מהרה במחזור הדם וחודר למוח בתוך 10–20 שניות, בעוברו את מחסומי הדם־מוח. במוח, הניקוטין גורם לשחרור של אדרנלין, מה שגורם לערנות, להאצת קצב פעימות הלב ולעלייה בלחץ הדם; וכן הוא גורם לשחרור של דופמין, מה שגורם לתחושת ההנאה מהעישון ובסופו של דבר להתמכרות לניקוטין הבא בצורת טבק ומוצריו. ניקוטין מדכא תיאבון ועשוי לגרום בשל כך לירידה במשקל.
הנזק הקטלני הקשור לעישון, נגרם כמעט בלעדית ללא הניקוטין, על ידי חומרים מסרטנים וכימיקלים אחרים בעשן הטבק. לצד זאת, מחקרים שונים מצביעים על סיכונים אפשריים מצריכת ניקוטין בנסיבות מסוימות, דוגמת הגברת סיכוי לסיבוכים בכלי הדם בקרב חולי לב קיימים. הניקוטין הוא החומר הממכר העיקרי בעישון שמקשה על תהליך הגמילה.
לשם השוואה, 32% ממשתמשי הניקוטין יתמכרו לניקוטין, לעומת 23% ממשתמשי ההרואין שיתמכרו להרואין. הניקוטין גורם למשתמשים בו להתמכרות פיזית ונפשית כאחד. ההתמכרות הפיזית שהניקוטין יוצר בשימוש ממושך היא חמורה, והמשתמש בו מפתח סבילות אליו – כלומר, בכל פעם של צריכתו יהיה צורך בכמות גדולה יותר כדי להגיע לתוצאות הרצויות. אנשים המפסיקים לעשן מדווחים על תחושות של עצבנות, מתח, קשיי ריכוז וכדומה; תופעות אלה מתגברות לקראת השעה ה־48 או ה־72 לאחר ההפסקה, ואז נחלשות באופן מתמיד לאורך שבועיים עד שישה שבועות.
במצב טהור, הניקוטין הוא סם רעיל. משערים שהמנה הקטלנית של ניקוטין היא בין חצי גרם לגרם עבור מבוגר.
השפעותיו על גוף האדם > ניקוטין ובעיות לב

לפי דו"ח האקדמיה הלאומית למדעים (ארצות הברית) משנת 2018, ניקוטין מגביר סיכוי למחלות לב וכלי דם, ומהווה סיכון במיוחד לאנשים בעלי רקע או נטייה למחלות אלו. ניקוטין מעורר תגובה מוגברת במערכת העצבים וזו בתורה מגבירה את הסיכון להיווצרות תופעות המודינמיות המתבטאות כעלייה בדופק ובלחץ הדם, התכווצות שריר הלב, אי ספיקת לב והפרעה בקצב הלב. קשה לבודד במחקר את השפעתו הבלעדית של ניקוטין על תוספות אלו, ולהפרידה מהשפעתם של חומרים נוספים שישנם בסיגריה, אולם מחקרים הראו שבעיות אלו נצפו גם באנשים שצרכו תרופות מבוססות ניקוטין שאינן מכילות את החומרים המסוכנים המוכרים מסיגריות. תופעות נוספות כמו טרומבוגנזה, אנגיוגנזה, פגיעה באנדותל והשפעות דלקתיות שונות בכלי דם מציגות במחקר תוצאות שונות, וקשה להעריך את מידת השפעתו של הניקוטין עליהן, אם כי ניכר שבניגוד לעישון, הניקוטין לא גורם לטרשת העורקים או התקפי לב.
מחקרים קליניים רבים מדדו השפעותיהם קצרות-טווח של טיפולי החלפת ניקוטין לגמילה מעישון. המחקרים הראו שבטווחי זמן קצרים הנדרשים לצורך טיפול ישנה אומנם עלייה בולטת בסיכון לתופעות שונות של מחלות לב וכלי דם, אולם הסיכון לסיבוכים רציניים בנסיבות אלו זניח למדי. תחליפים שונים לסיגריות משתמשים בכמות שונה של ניקוטין, ולעיתים מורכב לקבוע את מידת הסכנה שבכל תחליף באופן פרטני, ובמיוחד לטווח ארוך.
מספר מחקרים הצביעו על חשש שניקוטין מעורר בגוף עמידות לאינסולין.
השפעותיו על גוף האדם > ניקוטין ומחלת הסרטן

הניקוטין כשלעצמו איננו חומר מסרטן, דהיינו הוא אינו גורם להיווצרות רקמה סרטנית. ברם, קיים ויכוח לגבי הניקוטין כגורם שמעכב את תהליך האפופטוזה, שהוא אחד התהליכים שבעזרתם הגוף נפטר מתאים לא־רצויים (ובפרט תאים טרום־סרטניים), כך שהוא מסייע להתפתחותו של הסרטן.
לפי דו"ח האקדמיה הלאומית למדעים (ארצות הברית) משנת 2018, אף על פי שמבחינה ביולוגית סביר שניקוטין יכול לעודד צמיחה בגידול סרטן קיים, הראיות הקיימות מצביעות שעובדה זו לא מיתרגמת לסיכון מוגבר לסרטן בבני אדם.
השפעותיו על גוף האדם > השפעות קוגניטיביות ופסיכולוגיות

לפי ה-FDA, חשיפה לניקוטין בגיל ההתבגרות יכולה לפגוע בהתפתחות המוח ולגרום לאימפולסיביות מוגברת ולהפרעות במצב רוח. מאידך, הקולג' המלכותי לרופאים ורשות בריאות הציבור הבריטי מסיקים כי הרלוונטיות של הממצאים האלה ממחקרים על בעלי חיים למוח האנושי אינה ברורה.
היסטוריה

הטבק הוכר לאירופים זמן קצר לאחר הגעתם לאמריקה, שכן האינדיאנים נהגו לעשנו. עד מהרה הובא הטבק גם לאירופה. את השם "ניקוטין" קיבל החומר על שמו של ז'אן ניקו דה וילמן (Jean Nicot de Villemain), שגריר צרפת בפורטוגל, ששלח זרעי טבק לפריז בשנת 1560. הניקוטין זוקק לראשונה בשנת 1828, בשנת 1843 התגלתה נוסחתו הכימית, ובשנת 1904 הצליחו לראשונה לייצר ניקוטין באופן מלאכותי. במאה ה-21, השימוש העיקרי בניקוטין שלא כמוצר טבק לעישון, הוא בתור מדביר חרקים בחקלאות.
שימושים

בחקלאות משתמשים בניקוטין כמגן ביולוגי נגד מזיקים. ריסוס בניאוניקוטינואידים נחשב לריסוס שנזקו מועט בהשוואה לחומרי ריסוס מסורתיים. בנוסף מסתייעים בשיטות של הנדסה גנטית על מנת לקבל ריכוזי ניקוטין ניכרים בעלים – מה שמעניק לצמח הגנה ללא צורך בריסוס.
התמכרות לניקוטין בקרב מתמודדי נפש

עישון טבק מהווה גורם משמעותי לתחלואה ותמותה במדינות המפותחות. אף על פי ששיעורי העישון במערב נמצאים במגמת ירידה, אחוז המעשנים בקרב אנשים עם הפרעות נפשיות נותר גבוה. יתרה מזאת, נמצא כי ההתערבויות והמדיניות להפסקת העישון אכן רלוונטיות עבור האוכלוסייה הכללית אך לא יעילות עבור מתמודדי הנפש.
במחקר העוסק בקשר בין התמכרות לעישון ובעיות נפשיות נמצא כי מתמודדי נפש הסובלים מהפרעות כגון סכיזופרניה, הפרעות דו-קוטביות, הפרעת דיכאון מז'ורי והפרעת פאניקה נוטים לעשן יותר בהשוואה לאוכלוסייה הכללית. ניתן להסביר את הצריכה המוגברת בקרב אוכלוסייה זו באמצעות גורמים פיזיולוגיים, פסיכולוגיים וחברתיים.
בפן הפסיכולוגי, אנשים בעלי סבילות נמוכה למצוקה ולרגשות שליליים, בעלי סיכוי נמוך יותר להיגמל מעישון. יתרה מזאת, מתמודדי הפרעות החרדה השונות חווים תסמיני גמילה קשים יותר ולכן הם בעלי סבירות גבוהה יותר לחזור לעשן. בפן החברתי, במקרים רבים העישון יכול לקדם אינטראקציות חברתיות בקרב אנשים עם הפרעות נפשיות ומשמש גם ככלי להתמודדות עם תסמינים נפשיים ולחצים חברתיים. לעיתים העישון משמש ככלי לחיזוק התנהגות במסגרות הטיפוליות. למשל, במידה והמטופל נוטל את התרופות שלו בזמן ובאופן עצמאי צוותי הרפואה מתגמלים אותו בסיגריה. בעקבות שיטה זו ההתמכרות מתחזקת אצל המתמודד. סיבה אפשרית נוספת, עוסקת במאפיינים אישיותיים. תכונות אישיות כמו נוירוטיות, חיפוש חידושים ואימפולסיביות הנחשבות כנפוצות במיוחד אצל מתמודדי נפש, מעלות בסבירות גבוה יותר את העיסוק בעישון וצריכת הניקוטין. מבין הגורמים הפיזיולוגיים, אחד הגורמים המשפיעים על רמות צריכת הניקוטין היא ההשפעה של הניקוטין על המוח. צריכת ניקוטין משחררת רמות גבוהות של דופמין במוח ועל כן, עשוי לשפר תפקודים קוגניטיביים ולהפחית תסמינים שליליים, כמו דיכאון וחרדה.
על אף הקושי הרב של בעלי ההפרעות הנפשיות להיגמל מצריכת ניקוטין קיימים מגוון דרכי טיפול אפשריות. באופן מפתיע לחלק גדול מההתמכרויות קיימים טיפולים תרופתיים הנחשבים ליעילים כגון, תרופות/מדבקות/מסטיקים ועוד. מחקרים רבים בתחום הפרמקולוגי מצביעים על כך שישנם טיפולים העשויים להיות יעילים בקרב מתמודדים עם הפרעות נפשיות חמורות. דבר נוסף העשוי לשפר את הסיכויים להפסקת עישון בקרב אנשים עם הפרעות נפשיות הוא שילוב של טיפול תרופתי יחד עם ייעוץ פסיכולוגי המתמחה בגישות כמו טיפול קוגניטיבי-התנהגותי והתערבות מוטיבציונית. מחקר נוסף המחזק את יעילותו של הטיפול האינטגרטיבי מצא שטיפול נפשי יכול לתרום להפסקת עישון, וכי שילוב בין הטיפולים להפסקת עישון עשוי להיות יעיל ביותר. כלומר, אנשים בעלי הפרעות נפשיות שקיבלו טיפול נפשי היו בעלי סיכוי גבוה יותר להפסיק לעשן לעומת אלו שלא קיבלו טיפול נפשי. יתר על כן, גם שימוש בתמריצים כספיים נמצא כגורם משפיע על הפחתת או הפסקת עישון. אך גורם זה נמצא כיעיל בטווח הקצר בלבד.
ראו גם

עישון
טבק (שיח)
טבק (חומר גלם)
סיגריה אלקטרונית
טיפולי החלפת ניקוטין